З.Ю.: — Па-першае, Рэйтан — лічы, мой зямляк, ён жыў у колішнім Навагрудскім ваяводстве. А па-другое… Як бы гэта пафасна ні гучала, быў пакрыўджаны мой нацыянальны гонар: у замежных крыніцах ён падаваўся выключна як герой суседняй краіны, хаця, як мне ўдалося высветліць, паводле паходжання Рэйтан быў да пятага калена тутэйшы, і на сойме 1773 года прадстаўляў ВКЛ. Да ўсяго, у архівах я збіраю матэрыялы для таго музея, які, хочацца верыць, паўстане ў Грушаўцы. Займаюся гэтай справай каля пяці гадоў, і яна стала істотнай часткай майго жыцця. Не ўяўляю сябе без яе.